b'\n_START_ARTICLE_\nNavadni netopir\n_START_SECTION_\nOpis\n_START_PARAGRAPH_\nOdrasel navadni netopir tehta okoli 45 g, kar ga uvr\xc5\xa1\xc4\x8da med najve\xc4\x8dje evropske netopirje. V dol\xc5\xbeino zraste med 6,7 in 7,9\xc2\xa0cm._NEWLINE_Gobec navadnega netopirja je kratek in \xc5\xa1irok, uhlji so dolgi in \xc5\xa1iroki. Ima kratko in gosto dlako, ki je na hrbtu rjave, na trebu\xc5\xa1ni strani pa sive barve. Gobec, uhlji in opna na prhutih so rjavo-sive barve._NEWLINE_Samice se poleti med vzgojo mladi\xc4\x8dev zberejo v velike kolonije, v katere je lahko zbranih do 2000 osebkov. Obi\xc4\x8dajno se zberejo na podstre\xc5\xa1jih in cerkvenih zvonikih, pa tudi v podzemnih jamah. Tudi med zimsko hibernacijo se ti netopirji zberejo v kolonije, prezimujejo pa v podzemnih jamah, tunelih, rudni\xc5\xa1kih rovih, pa tudi v ve\xc4\x8djih kleteh.\n_START_SECTION_\nEholociranje\n_START_PARAGRAPH_\nNavadni netopir se v temi orientira s pomo\xc4\x8djo eholociranja na frekvencah med 22 in 86\xc2\xa0kHz z najve\xc4\x8djo energijo pri 37\xc2\xa0kHz in povpre\xc4\x8dno dol\xc5\xbeino pulzov 6 ms. Za razliko od ve\xc4\x8dine vrst netopirjev navadni netopir obi\xc4\x8dajno ne lovi med letom, temve\xc4\x8d napade \xc5\xbeu\xc5\xbeelke, ko le-te po\xc4\x8divajo na vejah ali drugih povr\xc5\xa1inah. Eholociranje ta vrsta netopirjev uporablja le za pomo\xc4\x8d pri no\xc4\x8dnem letenju in izogibanju oviram, pri lovu pa se pasivno zana\xc5\xa1a na sluh.'